**PREDSLOV**

Zámerom autorov predkladanej publikácie je overenie a prehodnotenie evidovaných termografických zmien organizmu v priebehu vykonávania akupunktúry, elektroakupunktúry, ušnej akupunktúry a bankovania na liečebné účely. Ešte pred érou bezkontaktných termokamier objektivizovala vazoaktívne efekty akupunktúry na začiatku sedemdesiatych rokov 20. storočia, s použitím tekutých kryštálov Helena Tauchmannová. Koncom sedemdesiatych rokoch sa začali v medicíne používať bezkontaktné termografické systémy. Tieto použili vo svojich prácach a naďalej používajú vo výskume i v klinickej praxi aj autori publikácie. Predkladaná publikácia má tri samostatné časti týkajúce sa klasickej akupunktúry, elektroakupunktúry a aurikuloterapie, abdominálneho hologramu a bankovania, v ktorých autori v rôznych časových obdobiach s využitím termovízie objektivizovali účinnosť vybraných akupunktúrnych techník. Hodnotou práce je jej systematické vykonávanie v rozsahu prakticky vyše 30 rokov, kedy autori prakticky zbierali a vyhodnocovali poznatky aj z vlastných postupov a sledovaní. A mnohé poznatky prezentovali v príspevkoch na kongresoch akupunktúry, publikovali v domácich i zahraničných časopisoch. A to je riadny kvalitatívny odborný prínos, ktorý táto práca prináša pre odbor akupunktúry. Termografia (termovízia) je jediný pasívny a neinvazívny zobrazovací systém, založený na princípe vizualizácie infračerveného žiarenia z povrchu ľudského tela popri ďalších možných vyšetreniach. Teplota na povrchu ľudského tela v istej miere závisí na fyziologických individuálnych vlastnostiach organizmu, úplne je však determinovaná patologickými zmenami organizmu. Jej meraním získavame potenciálnu možnosť tieto patologické zmeny objektivizovať, bližšie špecifikovať a aj numericky klasifikovať. Pomocou infračervenej termografie je možné dokumentovať hlavné efekty, menovite v lokálnej a v cieľovej oblasti. A to cielené navýšenie prietoku krvi cievnym tkanivom. Teplotný priebeh a vlastné efekty liečby, či už klasickou alebo elektroakupunktúrou, boli dokumentované aj termokamerou AGA 680. Autori sa prikláňajú k názoru, ktorý podporujú aj citáciami z literatúry, že mechanizmus pôsobenia akupunktúrnych techník je skôr biochemický ako elektrofyziologický. V druhej časti nás autori oboznamujú veľmi podrobne s používaním Umbilikálneho modulačného systému, konkrétne Abdominálneho hologramu, ktorý je aplikovateľný predovšetkým pri rôznych chronických ochoreniach a bolestivých stavoch pohybového aparátu. Abdominálna akupunktúra (AA) je kompletne nový systém, ktorý vznikol integráciou tradičnej čínskej medicínskej teórie a moderného výskumu akupunktúrnych dráh a kolaterál. AA je založená na inovatívnej teórii, ktorá predpokladá, že v abdomene je sofistikovaný systém dráh a kolaterál, ktorý môže modulovať celé telo, zvlášť umbilikálny kanálový a kolaterálový systém. AA môže byť použitá k liečbe všetkých porúch, ktoré lieči tradičná akupunktúra. Zaznamenané signifikantne výraznejšie teplotné zmeny nad cieľovou oblasťou sú dokladom významných zmien mikrocirkukácie a nasvedčujú zintenzívneniu energeticko- metabolických procesov v ovplyvňovanej oblasti pohybového aparátu po aplikácii abdominálneho hologramu. V tretej časti sa stretávame s bližšími poznatkami staršej metódy, s bankovaním. Podrobne rozpisujú jej pôsobenie ako aj vlastné pozorovania a získané poznatky. Jeden z hlavných účinkov je vazoaktivita lokálne alebo v cieľovej oblasti, ktorú overovali v troch samostatných štúdiách. V závere si dovoľujem citovať autorov - „Termografia môže hodnotiť účinky vybraných akupunktúrnych techník na tlmenie bolesti iba nepriamo. Infračervené zobrazovanie nie je obraz bolesti, ale skôr obraz prejavov cievneho systému tela v odpovedi na bolesť a v odpovedi na liečebné techniky. Práca je rozhodne prielomom v našom odbore. Nielen, že zachytáva pomerne značné obdobie činnosti autorov s bohatým prienikom do uvedenej problematiky, ale predstavuje aj oblasť využiteľnú i pre ďalších kolegov.

 MUDr. Vladimír Balogh

prednosta ÚTČMA LF SZU